Diari Oficial de la Generalitat Valenciana


Sumari del DOGV 6366, del 30-09-2010 (2010/10396)

RESOLUCIÓ de 14 de setembre de 2010, de la Conselleria d'Educació, per la qual s'aprova el sistema d'informació ITACA, relatiu a la gestió acadèmica i administrativa del sistema educatiu de la Generalitat.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6366

Data del DOGV
:   30-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10453


Data del document
:   14-09-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * inspecció escolar
    * legislació
    * sistema d'informació per a la gestió
    * centre d'ensenyament
    * administració de l'ensenyament
    * xarxa de transmissió de dades
    * política educativa

RESOLUCIÓ de 14 de setembre de 2010, de la Conselleria d'Educació, per la qual s'aprova el sistema d'informació ITACA, relatiu a la gestió acadèmica i administrativa del sistema educatiu de la Generalitat. [2010/10521]  
La Llei 11/2007, de 22 de juny, d'Accés Electrònic dels Ciutadans als Servicis Públics, i la Llei 3/2010, de 5 de maig, de la Generalitat, d'Administració Electrònica de la Comunitat Valenciana, reconeixen el dret dels ciutadans a relacionar-se amb les administracions públiques per mitjans electrònics, i regulen, entre altres qüestions, els aspectes bàsics de la utilització de les noves tecnologies de la informació en les relacions dels ciutadans amb les diferents administracions públiques i d'estes entre si.   
Els articles 6.2 i 37 de la Llei 3/2010, de 5 de maig, de la Generalitat, i l'article 15 del Decret 96/1998, de 6 de juliol, del Consell, que regula l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'administració de la Generalitat, establixen que els programes i les aplicacions que efectuen tractaments d'informació han de ser objecte d'autorització, aprovació i difusió pública.  
La present resolució té com a objecte aprovar el sistema d'informació per a la innovació tecnològica i administració per a centres i alumnat, d'ara en avant ITACA, que es constituïx com la ferramenta precisa per a la gestió telemàtica integral dels centres docents i del sistema educatiu valencià, a través de la utilització de la innovació tecnològica i les comunicacions en un entorn segur i integrat de tramitació de documents, en el marc de les infraestructures d'administració electrònica regulades i gestionades per la Generalitat, de manera que s'afavoriren un accés igualitari de la població als servicis educatius.  
Per tot l'anterior i de conformitat amb l'article 15 del Decret 96/1998, per mitjà de la present resolució s'aprova i es dóna difusió pública al sistema d'informació ITACA, que es configura com l'instrument de gestió administrativa i acadèmica del sistema educatiu de la Generalitat, una vegada emés l'informe favorable de la Direcció General de Modernització, d'acord amb el que establix l'article 22 del Decret 96/1998.  
Vista la proposta de la directora general d'Innovació Tecnològica Educativa, amb data 8 de setembre de 2010, de conformitat amb esta i en exercici de les atribucions conferides per l'article 6 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc:  
Primer  
1. L'objecte de la present resolució és aprovar el sistema d'informació ITACA, que permet la gestió administrativa i acadèmica dels centres docents, els servicis de suport a l'educació, la inspecció educativa, els programes i les activitats del sistema educatiu valencià.  
2. El sistema d'informació ITACA s'estructura com un conjunt de mòduls atenent a les categories següents:  
a) Mòduls d'arquitectura  
Implementen les funcions de gestió de la configuració, de gestió de la utilització, funcionalitats de caràcter general de navegació i de gestió de dades i processos, així com el suport de la missatgeria entre les diferents unitats, òrgans, centres o entitats i la gestió dels intercanvis d'informació amb altres sistemes.  
b) Mòduls del nucli funcional  
Implementen les funcions bàsiques de la gestió administrativa, acadèmica i econòmica dels centres, vàlides per a qualsevol tipus d'ensenyança.  
c) Mòduls legislatius  
Es compon de les diverses polítiques i normatives que regulen totes les convocatòries, els plans i els processos educatius desenrotllats per l'administració educativa.  
d) Mòduls d'administració electrònica  
Incorporen la tramitació de procediments a través del registre telemàtic de la Generalitat, des dels centres docents, servicis de suport a l'educació i inspecció educativa fins a l'administració educativa de la Generalitat i viceversa.  
e) Mòduls d'anàlisi de la informació  
Implementen els mitjans per a obtindre i analitzar les dades del sistema d'informació en l'àmbit educatiu.  
f) Mòduls família i ciutadania  
Definixen el canal de comunicació telemàtic entre els diferents membres de la comunitat educativa.  
Segon  
1. L'accés a la informació emmagatzemada i gestionada des del sistema d'informació ITACA requerirà que els usuaris estiguen donats d'alta en el gestor d'identitats del sistema d'informació, amb l'autorització prèvia de la Conselleria competent en matèria d'educació.  
2. Per a assegurar la identificació fidedigna de l'usuari i verificar que es tracta d'un accés autoritzat, l'usuari haurà d'autenticar-se per mitjà d'un identificador inequívoc i una contrasenya.  
3. L'usuari haurà de comptar amb els requisits tècnics mínims requerits per a la utilització del sistema, sobre els quals l'administració educativa informarà en tot moment, a través del mateix sistema d'informació ITACA o de la seua pàgina web.  
4. S'autoritzarà els usuaris l'accés a determinats processos del sistema d'informació conforme al perfil que s'establisca en cada cas.  
Tercer  
1. Els usuaris del sistema d'informació ITACA hauran de complir la normativa específica de seguretat del sistema.  
2. El tractament de dades de caràcter personal inclosos en el sistema d'informació ITACA haurà de respectar la normativa vigent en matèria de protecció de dades de caràcter personal.  
3. Els fitxers amb dades de caràcter personal estaran inscrits en el Registre General de l'Agència Espanyola de Protecció de Dades.  
Quart  
Es faculta la persona titular de la direcció general competent en matèria d'Innovació Tecnològica Educativa de la Conselleria d'Educació per a dictar les instruccions i adoptar les mesures necessàries per al desplegament i aplicació del que disposa la present resolució.  
Quint  
Esta resolució produirà efectes l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, esta resolució esgota la via administrativa i s'hi podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua notificació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua notificació.  
València, 14 de setembre de 2010.- El conseller d'Educació: Alejandro Font de Mora Turón.